
Persongalleri

Paal Albert Løwfold, tidligere direktør på Hotell Arendal og nå direktør på Hotell Atlantic i Oslo.

Julia Løwfold, født Frost, Paal Alberts kone og leder av Olsen-Frost-rederiet

Marie, datter

Arthur, sønn

 

Amanda Lind, serveringsdame i restauranten

Guro Jansen, serveringsdame i restauranten, Amandas bestevenninne

Asbjørn Lind, Amandas yngre bror

Øyvind Lind, Amanda og Asbjørns onkel

Magnus Landmark, Amandas forlovede, medlem av Arbeiderpartiet, studerer jus ved Det Kongelige Frederiks Universitet

Solvor og Jørgen Landmark, Magnusʼ foreldre

 

Mary Møller, sangerinne og skuespillerinne

Michael Duus, Marys eksmann

Karsten Strøm, piano

Odd Bakken, trompet

Kent, saksofon

 

Henriette Stray, gift med Jan Olav Stray, redersønn

 

Oscar Løwfold, Paal Alberts bror

Teresie Løwfold, Oscars kone

 

Jules Hall, teaterdirektør

Rudolf Wærenskiold, skuespiller

Rosa Jacobsen, skuespillerinne

 

Bernhard Hagen, hovmester

Judith Jørgensen, koldjomfru

Einar Thorsen, kjøkkensjef

Hjørdis Haugen, oldfrue

Jørgine Marcussen, stuepike

Marcus, handelsreisende

 

Oversikt over hotellets etasjer:

 

Første etasje: Hovedinngang og resepsjon, hotelldirektørens kontor, telefoner for hotellets gjester og restaurant med egen inngang.

 

Andre etasje: Varmt- og koldtkjøkken, frokostsal for hotellets gjester, spiserom for de ansatte, salonger som leies ut til selskaper, leseværelse, vaktrom for nattevakten og gjesteværelser.

 

Tredje etasje: Gjesteværelser.

 

Fjerde etasje: Privat bolig for familien Løwfold med egen takterrasse og rosehage, samt gjesteværelser, værelser for ansatte som bor på hotellet, vaskeri og tørkeloft, lintøylager, systue og takrestaurant.


Slik sluttet forrige bok:

Så fort kaffen var ferdig satte de seg til å spille amerikaner. Det var en stund siden Amanda hadde spilt det, og hun måtte bruke et par runder på å komme inn i det.

– Det er ikke så enkelt å spille dette når vi bare er to, sa Magnus.

– Det er nok morsommere når man er flere, sa Amanda.

Mens de satt slik, banket det på døren.

– Hvem kan det være på denne tiden? spurte Magnus og rettet seg opp.

– Jeg vet ikke, svarte hun. – Kanskje det er Guro?

Hun gikk ut for å åpne, og da hun slo opp døren, ble hun bare stående og gape.

– Hvem er det? ropte Magnus fra stuen, men Amanda svarte ikke.


Kapittel 1

Lille julaften 1936

Amanda ble stående i døren og gape. Hun kunne ikke tro sine egne øyne.

– Hvem er det? ropte Magnus en gang til, men heller ikke nå svarte Amanda. Hun tok et skritt ut i gangen. – Asbjørn, sa hun lavt. – Er det virkelig deg?

– Ja, Amanda. Det er virkelig meg, svarte han og smilte.

– Men jeg forstår ingenting. Hun kjente tårene presse på. – Hvorfor stakk du av? Og hvor har du vært hele tiden?

– Jeg kan forklare alt, Amanda, men jeg er ikke alene. Asbjørn snudde seg, og først nå ble hun oppmerksom på en annen mann som sto litt lenger nede i trappeoppgangen. Hun hadde vært så fokusert på broren at hun ikke hadde lagt merke til at han ikke var alene.

Asbjørn gjorde tegn til at den andre mannen skulle komme opp.

– Amanda, hva er det som skjer? Magnus kom ut i gangen og la den ene armen om skuldrene hennes.

Amanda snudde seg og så på ham med blanke øyne, uten å få frem et ord.

– Asbjørn, utbrøt Magnus overrasket da han fikk se ham.

– Magnus, så hyggelig å se deg igjen, sa Asbjørn. Så klappet han mannen som var kommet opp bakfra på skulderen og smilte til Amanda. – Se hvem jeg er sammen med …

– Far, utbrøt Amanda åndeløst. – Det er ikke sant! Er det virkelig deg?

– Ja, det er meg, Amanda, svarte faren hest og måtte kremte et par ganger for å renske stemmen.

Amanda så sjokkert på faren. Det var så mange år siden hun hadde sett ham at hun hadde glemt hvordan stemmen hans hørtes ut, men det var ikke bare stemmen som var fremmed. Mannen foran henne var uten tvil faren, men alle furene og rynkene i ansiktet hans måtte ha kommet etter at han forlot dem, og øynene var annerledes. En gang hadde de sett på henne med kjærlighet, en gang hadde denne stemmen sunget vuggesanger for henne, en gang hadde hun klemt hånden hans hardt på vei til fisketur, men nå var det som om mannen foran henne var en fremmed.

– Men så si noe, da, Amanda, sa Asbjørn, og smilet i ansiktet hans stivnet. – Det er far, jeg fant ham i Amerika.

– Har du vært i Amerika? utbrøt hun.

– Ja, svarte han og smilte stolt. – Jeg arbeider som snekker der, men det er en lang historie. Skal vi ikke heller gå inn og snakke?

– Jo, selvfølgelig, svarte Amanda og klarte ikke å ta blikket fra faren. – Kom inn, det er bare jeg som er litt satt ut, det er alt. Hun vinket dem med seg inn i leiligheten mens hjertet slo raskt i brystet. Hun visste ikke hva hun skulle gjøre. Ville det kanskje være naturlig å gi faren en klem? Men det kjentes merkelig å skulle klemme en mann som føltes så fremmed for henne. Alle årene som hadde gått siden sist hun så ham, hadde laget en usynlig barriere mellom dem.

Så fort de kom innenfor, håndhilste Magnus på faren deres og presenterte seg.

– Torje Lind, sa den andre mannen og bukket kort. – Det er veldig hyggelig å hilse på deg. Asbjørn har snakket om deg.

– Kanskje jeg skal sette over kaffe? sa Magnus og så på Amanda.

– Ja takk. Og jeg skal finne frem godsaker. Magnus og jeg har handlet inn til jul, forklarte hun. – Eller er dere kanskje sultne? Jeg kan smøre brødskiver til dere?

– Godsaker høres bra ut, svarte Asbjørn og så på faren, som nikket.

– I så fall kan dere bare sette dere i sofaen i mellomtiden. Hun smilte nervøst til broren og faren og skyndte seg bort til kjøkkenkroken sammen med Magnus.

– Dette er helt utrolig, hvisket han. – Du hadde rett i at faren deres var i live.

– Ja, svarte hun og blåste bort en hårlokk fra ansiktet. Hun skalv på hendene da hun fant frem en bolle fra kjøkkenskapet som hun fylte med rosiner og nøtter.

Magnus satte over kaffevann. – Går det bra med deg? spurte han, fortsatt hviskende.

– Jeg vet ikke, svarte hun ærlig. Akkurat nå var hun satt ut. Det var så mye hun ville vite, og så mye hun ønsket å si, men hodet hennes var bare et eneste stort kaos.

– Bare gå og sett deg sammen med dem, så skal jeg ta meg av kaffen, sa Magnus. – Dere har mye å prate om.

Amanda tok med seg skålen inn i stuen og satte den midt på bordet. – Bare forsyn dere, sa hun lett og prøvde å smile, men smilet føltes stivt og unaturlig.

– Takk, sa Asbjørn og tok et par nøtter. Han og faren hadde satt seg ved siden av hverandre i sofaen.

Amanda kremtet lavt og visste ikke riktig hvordan hun skulle begynne. Hjertet slo fortsatt like raskt i brystet. Dette var så overveldende at hun ikke hadde ord. Hun visste ikke hva hun skulle si eller gjøre og gned hendene frem og tilbake mot kjolefanget.

– Jeg forstår at dette kom som litt av et sjokk for deg, Amanda, begynte faren og så på henne. – Jeg skjønner om du er sint på meg. Eller skuffet. Det har du all rett til å være.

– Hvorfor forsvant du bare? spurte Amanda med en stemme som ikke hørtes ut som hennes egen.

– Jeg måtte reise, husker du?

– Men du måtte vel ikke forlate oss for godt … Amanda svelget tungt og kjente hvor sårt det var å sitte slik med faren overfor seg. Hun hadde mang en gang forestilt seg hvordan dette øyeblikket kom til å bli, og hva hun skulle si, men nå var alt glemt.

– Jeg ønsket aldri å forlate dere. Jeg skrev til dere. Ja, det vet jeg at du er klar over – for Asbjørn har fortalt om hva som skjedde da dere reiste til gården og konfronterte broren min med det.

– Det stemmer at onkel innrømmet det, men det forklarer ikke hvorfor du aldri kom tilbake til oss. Onkel fortalte at du ikke hadde noen planer om å komme tilbake.

Amanda pustet tyngre. Alt snakket om onkelen og gården brakte tilbake vonde minner. – Visste du hvordan broren din var? spurte hun brått og så direkte på faren. – Det må du da ha gjort, la hun til før han fikk mulighet til å svare. – Han behandlet oss verre enn dyrene på gården. Alt som betydde noe var at vi slet og arbeidet for ham.

– Jeg har fortalt alt sammen til far, sa Asbjørn og skar en grimase. – Han vet hvor dårlig vi ble behandlet.

– Og? Amanda lente seg frem i stolen.

– Jeg er lei for det, sa faren. – Så fryktelig lei for det. Jeg visste ikke at han var slik. Broren min og jeg sto hverandre aldri spesielt nær. Hadde jeg trodd at han skulle oppføre seg slik mot dere, hadde jeg aldri satt dere bort på den måten. Stemmen hans svant hen, og hendene hans skalv lett.

– Onkelen vår kastet brevene dine før vi fikk lese dem, sa Amanda. – Er det virkelig sant at du ikke hadde noen planer om å komme tilbake til oss?

– Onkel løy, sa Asbjørn før faren fikk svart. – Far ville sende penger så vi kunne komme etter ham til Amerika.

Amanda bare stirret vantro på faren.

– Jeg savnet dere sånn, sa han. – Det var klart jeg ville se dere igjen. Alt jeg ville var å ha dere hos meg så vi kunne bli en familie igjen.

– Men onkel sa det motsatte, sa Amanda. – Han sa at du ba ham om å ta vare på oss.

– Det er løgn, jeg sa aldri noe slikt, sa faren, og Amanda la merke til at han knyttet hendene der han satt.

– Onkel skrev tilbake til far, sa Asbjørn og knyttet hendene akkurat som faren.

– Gjorde han? Amanda lente seg frem på stolen.

– Han skrev at dere ikke ville ha noe mer med meg å gjøre, sa faren stille. – Dere hadde deres nye liv på gården, og alt det som var kjent og kjært rundt dere.

Amanda lukket øynene. Alt hun følte innvendig var kulde nå som de satt slik og pratet om onkelen. Hun burde ikke være overrasket over ondskapen hans, men dette hadde hun aldri trodd – selv ikke om ham.

– Jeg tenkte at det var best slik, og trodde på det broren min skrev, sa faren. – Jeg regnet med at dere var skuffet over meg …

Amanda ristet på hodet og slet med å holde tårene tilbake.

– Jeg levde som snekker og altmuligmann og tok arbeid der jeg kunne få det, og jeg trodde dere hadde det trygt og godt på gården med både onkel og tante rundt dere. Hva kunne jeg tilby dere annet enn usikkerhet i et fremmed land? Faren hadde blitt blank i øynene og tørket bort et par tårer med håndbaken.

Magnus kom med kaffe. Alle ville ha, og takket så mye da han skjenket i til dem.

Amanda tok en slurk av den varme drikken, men følte seg fortsatt like kald innvendig. Hun kremtet og så på faren. – Var det du som var i Arendal med den omreisende fornøyelsesparken i fjor? spurte hun.

– Ja, svarte han forbauset. – Jeg reiste med dem i et par års tid.

– Da var det deg jeg så, sa Amanda og så på Asbjørn.

– Var dere der? spurte han.

– Ja, svarte Amanda. – Da jeg fikk øye på deg, prøvde jeg å følge etter deg, men det var så mange mennesker der, og du var borte på et blunk. Jeg ropte til deg, men du hørte ikke.

– Det er hektisk og mye å gjøre i slike parker, sa faren. – Jeg så ingen av dere.

– Jeg forstår det, sa Amanda. Den gangen hadde det føltes som om han hadde sett direkte mot henne, men det hadde vært sent og fullt av folk. Alt hadde gått så fort. Faren hadde hatt nok å gjøre med alle arbeidsoppgavene. Hun hadde ingen grunn til å tro at han ikke fortalte sannheten. – Det jeg derimot ikke forstår er hvorfor du valgte å ikke ta kontakt med oss når du var i byen? Hvorfor kom du ikke til gården? Det hadde jo ikke vært mer enn en liten tur med rutebilen. Da hadde du fått vite at vi bodde i byen. Hun forsto det ikke, og selv om hun ikke ville, var hun skuffet over faren. Det føltes som om han hadde gitt opp så altfor lett. Det var vondt å tenke på.

– Jeg vet at det ikke betyr noe nå, men jeg tenkte på det hele tiden mens jeg var i byen, men så gikk dagene så fort, og i en fornøyelsespark er det hele tiden så mye å gjøre. Jeg arbeidet fra morgen til kveld, og plutselig satt vi på fergen til Danmark. Jeg vet at det ikke er noen unnskyldning, for jeg burde tatt kontakt med dere. Det innser jeg nå. Jeg har vært dum.

– Og så reiste du og en kollega videre til Amerika? Amanda så på ham.

– Ja, det stemmer, svarte han. – Asbjørn fortalte meg at du og Magnus spurte etter meg i Danmark.

– Men det er mer jeg ikke forstår, sa Amanda. – Da vi snakket med direktøren for fornøyelsesparken, sa han at du ikke arbeidet der! Har du byttet navn?

Faren drakk en stor slurk av kaffen og vred på seg.

Amanda ventet åndeløst på fortsettelsen. Magnus strøk henne varsomt over skuldrene. Han forsto at dette ikke var lett for henne.

– Jeg gjorde mye dumt da jeg først kom til Amerika, begynte faren. – Det var ikke lett å klare seg i slummen i New York. Jeg måtte kjempe for hver eneste brødsmule.

– Hva gjorde du? spurte Amanda, for hun bare måtte vite det.

– Jeg havnet i slåsskamp med en annen mann, og det gikk ikke så bra med han andre, svarte han stille.

Amanda slo den ene hånden for munnen og kvalte et gisp. Det kunne ikke være sant. Var faren hennes en morder? Hun kastet et blikk på Magnus. Så det var som han hadde sagt. Amanda hadde ikke villet tro at faren kunne ha gjort noe slikt.  Hun hadde vært altfor naiv og godtroende. Man gikk ikke hen og byttet navn for moro skyld. Om man ville skjule sin virkelige identitet, var det av en grunn.

– Jeg ser at du er sjokkert og lei deg, og kan ikke si annet enn at jeg skjønner deg godt, men om det betyr noe, var det i selvforsvar og helt uforskyldt. Jeg ble utsatt for et ransforsøk og gjorde motstand. Det endte i et voldsomt basketak. Den andre falt bakover og slo hodet hardt i bakken.

– Ble du ikke arrestert? spurte Amanda.

– Nei, svarte han og ristet på hodet. – Jeg kom meg unna. Det var noen som hadde sett slåsskampen og som visste hva jeg het, men jeg brukte de siste pengene jeg hadde, satte meg på et tog og dro så langt vekk jeg bare kunne. Og så byttet jeg navn …

– Hva kaller du deg nå, da? spurte Amanda.

– I Amerika kaller jeg meg for Lars Andersen, men her i Norge er jeg Torje Lind, svarte han. – Heldigvis brukte ikke politiet store ressurser på å finne meg, men så er det også mange forbrytelser blant de fattige i New York som aldri blir oppklart. Det er ingen som bryr seg om en boms. Jeg kom meg unna og var heldig som fikk arbeid som snekker i en fornøyelsespark. Jeg arbeidet der til berg-og-dal-banen var ferdig, deretter dro jeg til Norge og fikk arbeid på det omreisende tivoliet. Etter et par år der dro jeg altså tilbake til Amerika igjen.

– Jeg kan også skrive under på hvordan det er å være arbeidsløs og fattig i New York, sa Asbjørn og fortalte kort om livet sitt der før han fikk arbeid.

– Så du rømte fordi du trodde du hadde slått i hjel den handelsreisende på hotellet! Amanda kunne ikke tro det. Dette var for mye på en gang. Hun lente hodet mot skulderen til Magnus, som strøk henne over ryggen og kysset henne på håret.

– Ja, og jeg ville for alt i verden ikke ende opp i fengsel, svarte Asbjørn litt hardt.

– Vet du hvor redd jeg har vært for deg? sa Amanda og begynte å gråte. – Det har nesten ikke gått en dag uten at jeg har tenkt på deg. Jeg fikk til og med faren til Magnus til å hjelpe til med å se etter deg. Sporene sluttet i Oslo.

– Jeg er lei for deg, sa Asbjørn. – Jeg skulle ønske jeg kunne ta alt tilbake, men da jeg slo ned Marcus og så alt blodet, var jeg sikker på at han var død. Jeg fikk panikk og tenkte ikke klart. Jeg burde selvsagt ikke ha rømt.

– Men nå er dere her begge to, sa Magnus og klappet Amanda oppmuntrende på skulderen. – Det er jul, og nå må vi jo feire jul sammen.

– Ja, tenk at det er jul, sa Asbjørn og så seg om i leiligheten. I det ene vinduet hang en julestjerne. Duken på bordet var rød.

– Jeg får julestemning av å sitte her, sa faren med grøtet stemme.

– Feire jul sammen? Amanda så på Magnus. – Vi skal jo være hos foreldrene dine.

– Ja, men nå som faren og broren din er her, må vi gjøre om på planene våre, kan du skjønne …

Amanda var usikker på hva Magnus mente. Hun kunne levende se for seg fru Landmarks reaksjon om det plutselig dukket opp to ekstra personer til julefeiringen.

Magnus forsto hva hun tenkte på og klappet henne på kneet. – Jeg skal snakke med mor, så finner vi ut av noe, sa han.

– Dere må virkelig ikke tenke på meg, sa faren. – Jeg vil ikke lage problemer for dere.

– Det skal du ikke tenke på, herr Lind … eller er det herr Andersen? spurte Magnus og smilte skjevt.

– Bare kall meg Torje, svarte han.

Amanda og Magnus vekslet blikk. Dette var så overveldende at hun ikke hadde ord. Det var merkelig å sitte slik overfor faren igjen etter alle disse årene. Hun var selvsagt glad over å se ham. Heldigvis føltes det ikke rart å ha Asbjørn her igjen. Hun hadde virkelig savnet ham og kjente seg så varm og god om hjertet.

Broren tok en neve rosiner og nøtter. – Dette var kjempegodt, sa han og smilte.

– Noe forandrer seg aldri, sa Amanda og humret.

– Hva snakker du om? spurte han.

– Du er like storspist som før, svarte hun, og nå lo hun. Det var virkelig fint å ham her igjen, men også vemodig med tanke på alt det vanskelige han hadde opplevd i Amerika. Og så var det faren. Følelsen av å ha en fremmed mann foran seg, vedvarte. Hun måtte bygge opp forholdet til ham igjen, og hun visste at det kom til å ta tid, men når alt kom til alt, var dette den aller beste julegaven hun kunne ha fått.

